Raffael

Raffael, vlastným menom Raffaello Sanzio, známy aj ako Raffaello Santi, Raffaello de Urbino alebo Rafael Sanzio de Urbino (* 6. apríl 1483, Urbino, Taliansko – † 6. apríl 1520, Rím) bol taliansky renesančný maliar a architekt florentskej školy v období vrcholnej renesancie.

Životopis

Mladosť 
Narodil sa v Urbine. Jeho otec, Giovanni Santi, bol taktiež maliarom na urbinskom dvore. V roku 1491 mu zomrela matka a o tri roky neskôr aj otec. Jedenásťročný Raffael bol zverený do výchovy svojho strýka Bartolomea, ktorý bol kňazom. Chlapcov talent sa prejavil veľmi skoro. Existujú doklady o tom, že sa podieľal na práci v otcovej maliarskej dielne ešte za jeho života.

Urbino bolo za vlády Federica da Montefeltro centrom kultúry. Vojvoda štedro podporoval umenie aj umelcov a na jeho dvore pracovali významní talianski maliari ako Donato Bramante, Piero della Francesca, Paolo Uccello alebo Luca Signorelli. Kontakt s týmito umelcami prispel k Raffaelovmu rýchlemu dozrievaniu, rovnako ako práca v maliarskom ateliéri majstra Pietra Perugina, ktorý mal na jeho ranú tvorbu značný vplyv. Nie je preto veľmi udivujúce, že už v roku 1501, teda vo veku 18 rokov sa o Raffaelovi Santim hovorí ako o majstrovi.

Prvou zdokumentovanou prácou je oltárny obraz v chráme sv. Nicoly z Tolentina v Citta di Castello, mestečku medzi Perugiou a Urbinom (obraz bol značne poškodený pri zemetrasení v roku 1789 a zachovali sa iba fragmenty). V nasledujúcich rokoch pracoval na objednávkach kostolov v najbližšom okolí (Brera, Perugia).

Florencia 
V roku 1504 odišiel do Florencie, aby študoval práce Leonarda da Vinci a Michelangela. Strávil tu takmer štyri roky. Ďalej pracoval na chrámových objednávkach zo svojho rodného kraja, ale pod vplyvom umelcov florentskej školy, najmä Fra Bartolomea zásadne zmenil svoj maliarsky štýl. Jemné elegantné Peruginove línie nahradil oveľa robustnejšími a pôsobivejšími formami.

Rím 
Na konci roku získal objednávku pápeža Julia II. na výzdobu miestností v jeho paláci a vo Vatikáne. Pre dvadsaťpäťročného umelca to bola veľmi prestížna záležitosť, ktorú vedel náležite využiť a zostal v Ríme natrvalo a takmer výhradne v službách pápeža Júlia a jeho nasledovníka Leva X.. Portréty obidvoch pápežov patria medzi najlepšie Raffaelove portrétne diela.

V roku 1514 bol menovaný za hlavného architekta Baziliky sv. Petra. Mnoho jeho prác sa síce po jeho smrti pri prestavbách stratilo, ale jeho stopa je vo Vatikáne stále zreteľná. V roku 1515 bol menovaný správcom antických zbierok Vatikánskeho múzea. Z tejto doby pravdepodobne pochádza aj najslávnejší Raffaelov obraz Sixtínska madona (dnes v galérii Zwinger v Drážďanoch) pomenovaná podľa pápeža Sixta IV., ktorý stojí pri jej nohách.

Jednou z najdôležitejších pápežských objednávok bola séria desiatich návrhov gobelínov so scénami zo života svätého Pavla z Tarsu a sv. Petra pre Sixtínsku kaplnku. Gobelíny utkali v dielni Piera van Aelsta v Bruseli. Je pravdepodobné, že Raffael konečný výsledok svojho diela nikdy nevidel, lebo boli dodávané do Ríma v rokoch 1519 a 1520.

Rafael sa nikdy neoženil aj keď sa traduje, že bol v roku 1514 zasnúbený s vnučkou kardinála Mariou Bibbienou. Inou ženou v jeho živote bola pravdepodobne La Fornarina, Margerita, dcéra pekára Francesca Lutti zo Sieny. Podľa životopisca Giorgia Vasariho zomrel Raffael po príliš búrlivej noci strávenej s Margeritou a následnej nevhodnej liečbe.

Zomrel v deň svojich 37 narodenín roku 1520 a bol pochovaný v rodnom Urbine. Jeho pozostatky boli prenesené roku 1759 do rímskeho Panteónu. (Malo ísť o vyrovnanie historickej podlžnosti významným Talianom.) Na jeho náhrobku je nápis vytvorený spisovateľom a básnikom kardinálom Pietrom Bembo: „Ille hic est Raffael, timuit quo sospite vinci, rerum magna parens et moriente mori.“ (Tu leží Raffael, za ktorého života sa Príroda obávala, že nad ňou zvíťazí; keď zomrel, túžila zomrieť s ním).

Dielo 

 

Dielo Raffaela Santi je napriek jeho krátkemu životu neobyčajne rozsiahle. Každá väčšia galéria sa môže pochváliť nejednou ukážkou jeho tvorby.

Prvé maľby 
 Anjel - časť oltárneho obrazu, 1500 - 1501, olej na dreve, Musée du Louvre, Paríž 
 Anjel - časť oltárneho obrazu, 1500 - 1501, olej na dreve, Pinacoteca Tosio Martinengo, Brescia
 Sv. Sebastián, 1501 - 1502, olej na dreve, Accademia Carrara, Bergamo
 Portrét muža, 1502, olej na dreve, Galéria Borghese, Rím
 Ukrižovanie - oltárny obraz, 1502 - 1503, olej na dreve, National Gallery, Londýn
 Korunovanie panny - oltárny obraz, 1502 - 1503, olej na plátne, Vatikánske múzeum, Vatikán 
 Zvestovanie - oltárny obraz, 1502 - 1503, olej na plátne, Vatikánske múzeum, Vatikán 
 Klaňanie sa troch kráľov - oltárny obraz, 1502 - 1503, olej na plátne, Vatikánske múzeum, Vatikán
 Obetovanie v chráme - oltárny obraz, 1502 - 1503, olej na plátne, Vatikánske múzeum, Vatikán
 Madona s dieťaťom, 1503, olej na dreve, Norton Simon Museum of Art, Pasadena
 Tróniaca Madona s dieťaťom, 1504 - 1505, tempera a zlato na dreve, Metropolitan Museum of Art, New York
 Portrét Pietra Bembo, 1504, olej na dreve, Múzeum veľkých umení, Budapešť
 Zasnúbenie panny, 1504, olej na oblúkovom panely, Pinacoteca di Brera, Miláno

Florencia 1504 - 1506 
 Tri Grácie, 1504 - 1505, olej na panely, Musée Condé, Chantilly
 Rytierov sen, 1504, olej na dreve, National Gallery, Londýn
 Madona Granduca, 1504, olej na dreve, Galleria Palatina, Florencia
 Madona s knihou, 1504, tempera na dreve, Ermitáž, Petrohrad
 Madona s dieťaťom, 1504 - 1505, olej na dreve, National Gallery of Art, Washington D.C.
 Zasnúbenie Panny Márie, 1504
4* Sv. Juraj a drak, 1505 - 1506, olej na dreve, National Gallery of Art, Washington D.C.
 Sv. Michal a drak, 1505, olej na dreve, Musée du Louvre, Paríž
 Sv. Juraj bojuje s drakom, 1505, olej na dreve, Musée du Louvre, Paríž
 Mladý muž s jablkom, 1505, olej na dreve, Galleria degli Uffizi, Florencia
 Portrét tehotnej ženy, 1505 - 1506, olej na panely, Galleria Palatina, Florencia
 Žena s jednorožcom, 1505, olej na dreve, Galéria Borghese, Rím
 Madona s dieťaťom, 1505, oltárny obraz, olej na dreve, National Gallery, Londýn
 Žehnajúci Kristus, 1506, olej na dreve, Pinacoteca Tosio Martinengo, Brescia
 Autoportrét, 1506, olej na dreve, Galleria degli Uffizi, Florencia
 Portrét Agnola Doni, 1506, olej na dreve, Galleria Palatina, Florencia
 Portrét Maddalena Doni, 1506, olej na dreve, Galleria Palatina, Florencia
 Madona na lúke, 1506, olej na dreve, Kunsthistorisches Museum, Viedeň
 Madona so sv. Jozefom, 1506 tempera na plátne, Ermitáž, Petrohrad

Florencia 1507 - 1508 
 Madona so stehlíkom, 1507, olej na dreve, Galleria degli Uffizi, Florencia
 Záhradná madona, 1507, olej na dreve, Musée du Louvre, Paríž
 Canigiani Madonna, 1507, olej na dreve, Alte Pinakothek, Mníchov
 Portrét ženy (La Muta), 1507, olej na dreve, Galleria Nazionale, Urbino
 Madona pod baldachýnom, 1507 - 1508, olej na plátne, Galleria Palatina, Florencia
 Svätá rodina s jahňaťom, 1507, olej na dreve, Museo del Prado, Madrid
 Uloženie do hrobu, 1507, olej na dreve, Galéria Borghese, Rím
 Teologické motívy, 1507, olej na dreve, Vatikánske múzeum, Vatikán
 Madona s dieťaťom, 1508, olej na dreve, National Gallery of Art, Washington D.C.
 Madona s dieťaťom, 1508, olej na dreve, Alte Pinakothek, Mníchov
 Svätá Katarína Alexandrijská, 1508, olej na dreve, National Gallery, Londýn
 Madona s dieťaťom a svätý Ján, 1508, olej a tempera na dreve, Múzeum veľkých umení, Budapešť

Výzdoba miestností pápežského paláca vo Vatikáne 
 Aténska škola, 1509, freska, podpisová sieň, Vatikán
 Dišputa o Najsvätejšej sviatosti, 1510 - 1511, freska, podpisová sieň, Vatikán
 Parnassus, 1509 - 1510, freska, podpisová sieň, Vatikán
 Cnosti teologické, 1511, freska, podpisová sieň, Vatikán
 Výzdoba stropu, 1508 - 1511, freska, podpisová sieň, Vatikán
 Vyhnanie Heliodora z chrámu, 1511 - 1512, freska, Heliodorova sieň, Vatikán
 Ľud v Bolsene, 1512, freska, Heliodorova sieň, Vatikán
 Vyslobodenie sv. Petra, 1514, freska, Heliodorova sieň, Vatikán
 Stretnutie Lea Veľkého a Atillu, 1514, freska, Heliodorova sieň, Vatikán
 Výzdoba stropu, 1513 - 1514, freska, Heliodorova sieň, Vatikán
 Požiar v Borgu, 1514, freska, Stanza dell'Incendio di Borgo, Vatikán
 Bitka o Ostiu, 1514 - 1515, freska, Stanza dell'Incendio di Borgo, Vatikán
 Korunovácia Karola Veľkého, 1516 - 1517, freska, Stanza dell'Incendio di Borgo, Vatikán
 Pokrstenie Konštantína, 1520 - 1524, freska, Konštantínova sieň, Vatikán
 Bitka v Pons Milvius, 1520 - 1524, freska, Konštantínova sieň, Vatikán
 Zjavenie kríža, 1520 - 1524, freska, Konštantínova sieň, Vatikán
 Loggia pápeža Lea X, 1518 - 1519, freska, pápežský palác, Vatikán
 Oddelenie vody a zeme, 1518 - 1519, freska, pápežský palác, Vatikán
 Stvorenie zvierat, 1518 - 1519, freska, pápežský palác, Vatikán
 Vytiahnutie Mojžiša z vody, 1518 - 1519, freska, pápežský palác, Vatikán
 Scény za života Dávida, 1518 - 1519, freska, pápežský palác, Vatikán
 Stretnutie Jakoba a Ráchel, 1518 - 1519, freska, pápežský palác, Vatikán
 Šalamúnov rozsudok, 1518 - 1519, freska, pápežský palác, Vatikán
 Izák a Rebeka špehovaní Abimelechom, 1518 - 1519, freska, pápežský palác, Vatikán
 Jakubov sen, 1518 - 1519, freska, pápežský palác, Vatikán
 Loggia kardinála Bibiena, 1518 - 1519, freska, pápežský palác, Vatikán

Rím 1509 - 1520 
 Madona so závojom, 1509 - 1510, olej na dreve, Musée Condé, Chantilly
 Aldobrandini Madona, 1510, olej na dreve, National Gallery, Londýn
 Madona s modrou čelenkou, 1510 - 1511, olej na dreve, Musée du Louvre, Paríž
 Portrét kardinála, 1510 - 1511, olej na dreve, Museo del Prado, Madrid
 Víťazstvo Galatei, 1511, freska, Villa Farnesina, Rím
 Madona na úsvite, 1511, olej na plátne, National Gallery of Art, Washington D.C.
 Madona z Foligna, 1511 - 1512, olej na plátne, Vatikánske múzeum, Vatikán
 Prorok Izaiáš, 1511 - 1512, freska, Sant'Agostino, Rím
 Portrét Júlia II., 1511 - 1512, olej na dreve, National Gallery, Londýn
 Portrét Júlia II., 1512, tempera na dreve, Galleria degli Uffizi, Florencia
 Portrét Binda Altovitiho, 1511 - 1512, olej na dreve, National Gallery of Art, Washington D.C.
 Madona s rybou, 1512 - 1514, olej na plátne, Museo del Prado, Madrid
 Sixtínska madona, 1513 - 1514, olej na plátne, galéria Zwinger, Drážďany
 Madona dell'Impannata, 1513 - 1514, olej na dreve, Galleria Palatina, Florencia
 Sibyly, 1514, freska, Santa Maria della Pace, Rím
 Svätá Cecília, 1514, olej na plátne, Pinacoteca Nazionale, Bologna
 Madona na stoličke, 1514, olej na dreve, Galleria Palatina, Florencia
 Madona so závesom, 1514, olej na dreve, Alte Pinakothek, Mníchov
 Portrét Balsadare Castiglione, 1514 - 1515, olej na plátne, Musée du Louvre, Paríž
 Portrét kardinála Tommasa Inghirami, 1515 - 1516, olej na dreve, Galleria Palatina, Florencia
 Žena so závojom, 1516, olej na plátne, Galleria Palatina, Florencia
 Portrét kardinála Bibiena, 1516, olej na plátne, Galleria Palatina, Florencia
 Dvojitý portrét, 1516, olej na plátne, Galleria Doria Pamphilj, Rím
 Výzdoba kúpeľne kardinála Bibiena, 1516, freska, pápežský palác Vatikán
 Loggia Psyché, 1517, freska, Villa Farnesina, Rím
 Amor a tri grácie, 1517, freska, Villa Farnesina, Rím
 Prijatie Psyché na Olymp, 1517, freska, Villa Farnesina, Rím
 Kristus padá na ceste na Kalváriu, 1517, olej na plátne, Museo del Prado, Madrid
 Svätá rodina, 1518, olej na dreve, Musée du Louvre, Paríž
 Svätá rodina pod dubom, 1518, olej na dreve, Museo del Prado, Madrid
 Svätý Michal a Satan, 1518, olej na plátne, Musée du Louvre, Paríž
 Dvojitý portrét, 1518, olej na plátne, Musée du Louvre, Paríž
 Portrét Jeanne d'Aragon, 1518, olej na plátne, Musée du Louvre, Paríž
 Portrét mladej ženy, 1518 - 1519, olej na dreve, Galleria Nazionale d'Arte Antica, Rím
 Svätý Ján Krstiteľ, 1518, olej na plátne, Galleria dell'Accademia, Florencia
 Ezechielove zjavenie, 1518, olej na dreve, Galleria Palatina, Florencia
 Pápež Leo X. s kardinálmi, 1518 - 1519, olej na dreve, Galleria degli Uffizi, Florencia
 Premenenie, 1518 - 1519, olej na dreve, Pinacoteca, Vatikán

Literatúra  
 PAŽITKOVÁ, Oľga: Raffael Santi : Z maliara kniežat knieža maliarov. In: Historická revue, roč. XXXI, 2020, č. 4, s. 34  39.

Iné projekty

Externé odkazy 
 Galerie Itálie 
 Webmuseum, Paříž
 Web Gallery of Art

 
Renesanční maliari
Talianski maliari
Osobnosti na talianskych bankovkách
Osobnosti na poštových známkach USA
Osobnosti na rakúskych poštových známkach
Osobnosti na talianskych poštových známkach